กสิกรเปิดตัว 4 เสือ+กระทิง
แบงก์กสิกรเปิดตัวยุทธศาสตร์ปี'62 พร้อมทีม ผู้บริหารใหม่ รุกใช้ดาต้านำธุรกิจการเงิน
29 ม.ค. 2562

โดย...ศุภลักษณ์ เอกกิตติวงษ์         ธุรกิจธนาคารในยุคหนีการดิสรัปต์มีความเคลื่อนไหวตื่นเต้นอยู่ตลอดเวลา ซึ่งธนาคารกสิกรไทยเป็นหนึ่งในผู้นำการเปลี่ยนแปลงในเท่าทันสถานการณ์อยู่เสมอ
ยุทธศาสตร์ปี 2562 ธนาคารกสิกรไทยประกาศจริงจังที่จะใช้ "ดาต้า" ให้เกิดประโยชน์ในการทำงานทุกส่วน มุ่งมั่นที่จะเป็นองค์กรที่ขับเคลื่อนด้วยข้อมูล (Data-Driven Organization) เพื่อเป้าหมายสูงสุดคือ "ธนาคารอัจฉริยะ" หรือ Cognitive Banking
...ใช้ข้อมูลเชิงลึกปล่อยกู้ (Insight)
ขัตติยา อินทรวิชัย กรรมการ ผู้จัดการ ธนาคารกสิกรไทย เปิดเผยว่า ได้พัฒนาการปล่อยกู้จากฐานข้อมูล (Data-Driven Lending) เพื่อให้กลุ่ม ผู้มีรายได้น้อยและคนที่ไม่มีเอกสาร รายได้ เข้าถึงบริการทางการเงินได้มากกว่าเดิม เพราะสามารถวิเคราะห์จากข้อมูลพฤติกรรม ดูความขยันทำงาน ที่สะท้อนความสามารถสร้างรายได้
ทั้งนี้ ตั้งเป้าหมายปีนี้ปล่อยสินเชื่อจากข้อมูล 3 หมื่นล้านบาท โดยระยะแรกนำร่องที่ฐานลูกค้าธนาคารกสิกรไทย และประเภทสินเชื่อที่ไม่มีหลักประกันก่อน จากนั้นจะขยายไปสู่การปล่อยสินเชื่อบ้านและสินเชื่อธุรกิจขนาดกลางและขนาดย่อม (เอสเอ็มอี) ในระยะต่อไป
"นอกจากนี้ เรายังตั้งเป้าเพิ่มสัดส่วนรายได้ที่เกิดจากดาต้าเป็น 50% ของรายได้รวม ภายในปี 2563 จึงจะเป็น Data Driven เป็นความท้าทายมาก เพราะขณะนี้มีสัดส่วนเพียง 5% ของรายได้รวมเท่านั้น" ขัตติยา กล่าว
ขัตติยา กล่าวว่า ธนาคารได้ปรับโครงสร้างองค์กรเพื่อรองรับการใช้ดาต้าขับเคลื่อนใน 3 ส่วน ได้แก่ 1.งานยุทธศาสตร์ที่ต้องวางแผนโดยใช้ฐานข้อมูลเป็นหลัก 2.งานขายและบริการซึ่งจะรวมเป็นหนึ่งเดียว (One Team) 3.งานผลิตภัณฑ์ทางการเงิน ต้องคิดให้เป็นโซลูชั่นให้แก่ลูกค้า
ส่วนแผนงานด้านสาขาปัจจุบันมี 985 แห่ง มีแผนปิดสาขา 80 แห่ง และเปิดใหม่ 30 แห่งในรูปแบบต่างๆ สิ้นปีนี้จะมีสาขาประมาณ 930 แห่ง ขณะที่พนักงานจะมีการปรับทักษะใหม่ ตั้งเป้าให้พนักงานสาขา 100% มีใบอนุญาตแนะนำผลิตภัณฑ์ทางการเงิน จากปัจจุบัน 1 สาขามีพนักงานที่มีใบอนุญาต 1-2 คนเท่านั้น ต่อไปทั้งสาขา 6-8 คนจะทำได้
นอกจากนี้ พัฒนาช่องทางทำธุรกรรมผ่านดิจิทัลให้ฉลาดและง่ายขึ้น อาทิ การชำระเงินด้วยใบหน้า (Face Pay) ซึ่งขณะนี้อยู่ในแล็บ หากสำเร็จและกฎหมายอนุญาต ก็จะทำให้สามารถใช้ไบโอเมตริกนี้ เปิดบัญชีและถอนเงินได้ รวมทั้งปรับการชำระหนี้ลูกค้าให้สอดคล้องกับรายรับ พ่อค้าแม่ค้าทยอยจ่ายก็ได้ ไม่จำเป็นต้องเป็นรายเดือน
"เราขอยืนยันว่าเราดูแลความปลอดภัยของข้อมูลลูกค้าอย่างดีที่สุด
มีการฝึกอบรมพนักงานให้ความสำคัญด้านนี้ การนำข้อมูลมาวิเคราะห์จะไม่รู้ว่าเป็นข้อมูลของใคร ธนาคารจะไม่แชร์ข้อมูลให้บุคคลภายนอกโดยไม่ได้รับการยินยอมอย่างแน่นอน" ขัตติยา กล่าว
...เชื่อมโยงดาต้าเพิ่มรายได้ใหม่ (Integrate)
พัชร สมะลาภา กรรมการผู้จัดการ ธนาคารกสิกรไทย กล่าวว่า ปี 2562 สินเชื่อรวมที่ตั้งเป้า 5-7% จะมีตัวนำคือสินเชื่อรายย่อย ที่ตั้งเป้าเติบโต 9-12% ขณะที่สินเชื่อธุรกิจรายใหญ่ตั้งเป้า 3-4% และสินเชื่อเอสเอ็มอีตั้งเป้า 2-4%
ทั้งนี้ หลังจากที่การแข่งขันของธุรกิจดิจิทัลแบงก์กิ้งอย่างเข้มข้นที่นำไปสู่การยกเลิกค่าธรรมเนียม ซึ่งปีที่แล้วรายได้ค่าธรรมเนียมหดตัว 9% และปีนี้คาดว่าหดตัวอีก 5-7% ธนาคารต้องมองหาช่องทางสร้างรายได้ใหม่ๆ ซึ่งย้อนกลับมาที่การสร้างรายได้ดอกเบี้ยให้มากขึ้น เป็นที่มาที่ธนาคารโฟกัสในการใช้ดาต้าเข้าไปทำความเข้าใจลูกค้าเป็นรายบุคคลและขยายสินเชื่อที่มีผลตอบแทนสูง (Hi-Yield Loan)
"จะเดินหน้าแผนธุรกิจในการสร้างรายได้จากการให้สินเชื่อลูกค้าบุคคลที่มีจำนวนผู้กู้ยืมในตลาดนี้ประมาณ 31.3 ล้านราย ซึ่งปัจจุบันธนาคารกสิกรไทยมีส่วนแบ่งตลาดอยู่ที่ 7% และตั้งเป้าหมายจะดันส่วนแบ่งตลาดเป็น 16%"
อย่างไรก็ดี จะผนึกพันธมิตรแพลตฟอร์มชั้นนำเพื่อไปอยู่ในสถานที่ที่ลูกค้าอยู่ โดยปัจจุบันธนาคารกสิกรไทยเป็นพันธมิตรกับหลายแพลตฟอร์ม อาทิ แกร็บ ไลน์ เฟซบุ๊ก ซึ่งจะเชื่อมโยงเพื่อขยายฐานลูกค้า รองรับลูกค้าทั้งบนแพลตฟอร์มเคพลัส และเชื่อมต่อกับแพลตฟอร์มอื่น ทั้งในโลกโซเชียล แชต ช็อปปิ้ง การเดินทาง ฯลฯ ด้วยประสบการณ์ที่ไร้รอยต่อ
...ทุ่ม 5,000 ล้านลงทุนนวัตกรรม (Innovation)
กระทิง-เรืองโรจน์ พูนผล ประธานกสิกร บิสิเนส เทคโนโลยี กรุ๊ป (เคบีทีจี) กล่าวว่า ตั้งเป้าหมายพาเคบีทีจี เป็นองค์กรเทคโนโลยีที่ดีที่สุดในภูมิภาคเอเชียตะวันออกเฉียงใต้ (Best Tech Organization in SEA) และเปลี่ยนแกนเทคโนโลยีของโลกมาสู่ประเทศไทย ภายในปี 2565 โดยเริ่มจากงบลงทุนกว่า 5,000 ล้านบาท พัฒนาด้านนวัตกรรม เทคโนโลยี และบุคลากรในปีนี้
ทั้งนี้ มีหัวใจ 3 ข้อ ประกอบด้วย 1.นวัตกรรมใหม่ Augmented Intelligence (AI) ที่เกิดจากการตระหนักว่าความอัจฉริยะที่แท้จริงนั้นไม่ได้มาจากปัญญาประดิษฐ์เพียงอย่างเดียว แต่ยังมาจากบุคลากรที่สั่งสมประสบการณ์ ความรู้ ความเข้าใจในธุรกิจ และความต้องการของลูกค้าอย่างลึกซึ้ง
2.แนวคิด Cognitive Banking หรือธนาคารอัจฉริยะ ทำให้บริการดิจิทัลของธนาคารกสิกรไทยมีการพัฒนาอย่างก้าวกระโดดไปไกลกว่าการเป็นเพียงธนาคารหรือแพลตฟอร์มบนโทรศัพท์มือถือ
3.วิสัยทัศน์ "นวัตกรรมที่ดีต้องสร้างคุณค่าให้แก่ทุกคน" (Inclusive Innovation) นำเทคโนโลยีมาลดต้นทุนเพื่อให้ทุกคนสามารถเข้าถึงบริการของธนาคารได้
...ปลุกรายได้ธุรกิจต่างประเทศ (Ignite)
พิพิธ เอนกนิธิ กรรมการผู้จัดการ ธนาคารกสิกรไทย เปิดเผยว่า ตั้งเป้าหมายการเติบโตรายได้จากธุรกิจในต่างประเทศกว่า 8 เท่า ภายใน 3 ปีข้างหน้า จาก 1,000 ล้านบาท เป็น 8,000 ล้านบาท มุ่งเน้นตลาดภูมิภาคคือ CCLMVI หรือจีน กัมพูชา ลาว เมียนมา เวียดนาม และอินโดนีเซีย ที่ประเมินว่าในปี 2573 กลุ่มประเทศนี้จะมีจีดีพีรวมกัน 28.6 ล้าน ล้านดอลลาร์สหรัฐ ใหญ่กว่าจีดีพีไทย 41 เท่า ประชากรมากกว่าไทย 28 เท่า
ทั้งนี้ จะมองหาโอกาสร่วมมือกับพันธมิตรใหม่ๆ ทั้งฟินเทค สตาร์ทอัพข้ามประเทศ ข้ามอุตสาหกรรม เพื่อเข้าสู่ตลาด CCLMVI ได้ โดยผ่านบริษัท เควิชั่น (KVision) บริษัทลูกของธนาคารที่แสวงหาเทคโนโลยีและลงทุนในฟินเทค หรือสตาร์ทอัพ ด้วยเงินลงทุนกว่า 8,000 ล้านบาท
3 กลยุทธ์ให้เข้าถึงผู้บริโภคใน CCLMVI 1.ให้คำแนะนำและเชื่อมโยงพันธมิตรในท้องถิ่น 2.ให้บริการทางการเงินเพื่อเชื่อมโยงการค้าระหว่างลูกค้ากับคู่ค้า โดยต้นปีนี้ธนาคารจะเริ่มให้บริการ Solution ชำระค่าสินค้าในลาวและกัมพูชา 3.สร้างแพลตฟอร์มการชำระเงินภูมิภาค เพื่อเข้าถึงรายย่อยในภูมิภาคผ่านแพลตฟอร์มของธนาคาร โดยเริ่มจากโครงการ "QR KBank" แอพกระเป๋าเงินออนไลน์ใน สปป.ลาว นำร่องที่ตลาดหนองจัน ตั้งเป้ามีธุรกรรม 2 ล้านรายการ มูลค่ากว่า 3.6 หมื่น ล้านกีบ หรือประมาณ 115 ล้านบาท
...กระชับความร่วมมือระหว่างแบงก์ (Incorporate)
ปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ใน 2 ปีข้างหน้านี้ คนไทยจะได้รับบริการทางเงินใหม่ๆ จากความร่วมมือด้านโครงสร้างพื้นฐาน อาทิ การต่อยอดโครงการ พร้อมเพย์จากการให้บริการคิวอาร์โค้ดมาตรฐานไทย ในประเทศซีแอลเอ็มวี บวก 3 ทำให้โมบายแบงก์กิ้งไทยชำระเงินนอกประเทศได้
บล็อกเชนที่เริ่มให้บริการด้านหนังสือค้ำประกัน (แอลจี) มีสถาบันการเงินทั้งไทยและต่างประเทศ 22  ธนาคาร ธุรกิจและรัฐวิสาหกิจ 7 กลุ่มเข้าร่วม คาดว่าในปีนี้จะมียอดธุรกรรมประมาณ 4 หมื่นรายการ และจะมีหน่วยงานต่างๆ เข้าร่วมเพิ่มขึ้น นอกจากนี้จะนำบล็อกเชนต่อยอดสู่บริการรับรองเอกสารทางการศึกษา (E-Transcript)
โครงการยืนยันตัวตนอิเล็กทรอนิกส์จากดิจิทัลไอดีและอีเควายซี ช่วยให้เปิดบัญชีเงินฝาก บัญชีหลักทรัพย์ หรือขอสินเชื่อผ่านช่องทางอิเล็กทรอนิกส์ได้ทุกที่ทุกเวลา โดยไม่ต้องไปแสดงตนที่สาขา รวมทั้งโครงการเอทีเอ็มสีขาวที่จะช่วยให้ธนาคารบริหารจัดการต้นทุนได้ดีขึ้น